Tove Videbæk (KD), 2004-01-20:
I forbindelse med finansloven for 2004 blev det vedtaget, at der skulle laves specielt sikrede institutioner for børn og unge, i visse tilfælde for børn helt ned til 12-13 år.
Under denne behandling har der rejst sig et meget stort spørgsmål for mig, for under finanslovforhandlingerne om disse institutioner var det svært at finde lydhørhed for, at der skulle gøres en socialpædagogisk indsats, at der skulle gives behandling, og at der skulle ske en forebyggende indsats, således at de unge kunne blive forberedt på at komme ud og fungere i uddannelse eller job bagefter.
Det mener vi naturligvis er meget vigtigt, for de unge skal jo ikke sidde buret inde resten af deres liv.
De kommer jo ud igen på et eller andet tidspunkt.
De skal lære noget, mens de er der, de skal have behandling, og de skal lære at fungere, så de ikke risikerer at blive faste kunder i fængselssystemet, hvor de går ud og ind af fængslet resten af deres liv.
Men de holdninger, de forslag og de input, som vi kom med, var der slet ikke lydhørhed for under finanslovforhandlingerne, og derfor er der noget, jeg slet, slet ikke kan få til at hænge sammen her i aften.
Men jeg må sige, at det er virkelig glædeligt, hvis det skulle vise sig, at der faktisk er taget fat på disse områder og på at få disse behov dækket. Det er klart, at når man lukker børn og unge inde i arresthuse eller på sikrede institutioner, så mener vi kristendemokrater, at man påtager sig et kæmpe ansvar for de børn og unge.
Det bedste, man kan gøre for dem og for resten af samfundet, er da bestemt at sikre dem behandling og hjælp
og måske også opdragelse, så de klarer sig. De børn og unge, der bliver indsat, har begået kriminelle handlinger, måske endda grove handlinger og i mange tilfælde i flere omgange, så noget skal der naturligvis ske, for at de lærer noget om konsekvensen af at begå noget kriminelt eller af at bryde loven.
For et par år siden var Socialudvalget på besøg på Solhaven i Farsø.
Den er der vist ingen der har nævnt i dag.
Her var noget af det første de unge lærte konsekvens.
For som medarbejderen deroppe sagde, så havde de unge, der kom der, aldrig nogen sinde lært noget om, hvad konsekvens var for noget.
På det sted var der ingen politibetjente, og man hidkaldte heller ikke politiet, men man løste problemerne ved hjælp af veluddannet, engageret og tilstrækkeligt med personale.
Derudover skal der naturligvis også tages fat med konkret behandling og forudgående screening af de børn og unge, der har behov for det.
Det er glædeligt, at ministeren nu her i dag orienterer os om, at der faktisk allerede er sat foranstaltninger i værk, og at der er mulighed for behandlingspladser til de børn og unge, der har behov for det.
Under udvalgsarbejdet må vi se at få afdækket helt præcist, hvad der faktisk er sket på det her område.
Måske er forslaget ikke så nødvendigt, som vi troede, inden vi startede på førstebehandlingen.
Men lad os få kigget på det under udvalgsarbejdet.
Efter den her første behandling må jeg sige, at jeg har langt flere spørgsmål, end da vi startede behandlingen, men lad os få dem afdækket under udvalgsarbejdet.
Jeg synes bestemt, at forslaget er sympatisk og positivt.
Lad os under udvalgsarbejdet få afdækket, hvad der er op og ned, hvad der er konkret, og hvad der ikke er lavet indtil nu.